Песня “Мой Галілей”, якую барысаўскі дуэт Аляксандра і Канстанцін падрыхтавалі для Еўрабачання”, сапраўды нібыта пра іх саміх. Ужо пяць гадоў яны круцяцца, каб зрабіць папулярнай беларускую песню, бо працуюць у самым прадуктыўным напрамку нашай музыкі - фолку. Менавіта як фолк-выканаўцаў іх запрасіў на працу ў Дзяржаўны канцэртны аркестр Міхаіл Фінберг. I ў двух сваіх альбомах яны паўсталі перад сваім слухачамі менавіта як самабытныя выканаўцы беларускіх народных песень у сучасных апрацоўках. Апрацоўкі, дарэчы, робяць самі, імкнучыся быць прафесіяналамі ва ўсім. Аляксандра Кірсанава, напрыклад, пасля адборачнага канцэрта адразу стала думаць, як атрымаць сваю “пяцёрку” на экзамене ва універсітэце культуры. Таму і да нашай размовы з Канстанцінам Драпезам яна далучылася ўжо напрыканцы. Размаўляць ёсць пра што, таму што апроч тых, хто парадаваўся за маладых артыстаў, ёсць і тыя, хто застаўся незадаволены вынікамі. Спецыяльна для іх пераможцы сёння гатовы паведаміць, што ад выступлення на “Еўрабачанні” адмаўляцца не збіраюцца.